Moskee in Mpumalanga beroofMoskee in Kabokweni, Mpumalanga (Foto: HalalTrip) ŉ Moskee in Kabokweni in Nelspruit, Mpumalanga, is Vrydagmiddag beroof toe 15 gewapende verdagtes toegeslaan het. “Die groep swaar gewapende verdagtes het in ŉ wit Toyota Quantum-bussie gery en omstreeks 13:20 by die moskee aangekom,” sê brig. Selvy Mohlala, woordvoerder van die polisie. “Hulle het glo ongeveer 20 aanbidders met vuurwapens gedreig en hulle van hul persoonlike besittings beroof, insluitend selfone. Die verdagtes het ook met een van die aanbidders se motor, ŉ Toyota Corolla met die nommerplaat JRH078MP, weggery.” Die voorval is by die Kabokweni-polisie aangemeld. ŉ Groot soektog na die verdagtes is van stapel gestuur. Lt.genl. Semakaleng Daphney Manamela, provinsiale polisiekommissaris, het die voorval veroordeel en die gemeenskap gemaan om op die uitkyk te wees vir enigiemand wat dalk gesteelde eiendom aan hulle probeer verkoop.